la mezepoka urba burgo
La urbo **Alzenau** [prononcu Alce Naŭ] situas en la distrikto Aschaffenburg en la nord-okcidento de la distriktaro Malsupra Frankonio *(Unterfranken)* kaj de Bavario. La ekonomia centro de Frankfurto ĉe Majno en Hesio foras malpli ol 40 kilometrojn. Ĝis 1972 la urbo estis administra centro de propra distrikto, kiu nomiĝis laŭ la urbo. Fine de decembro 2022 la urbo havis 18 829 loĝantojn sur areo de 59,3 kvadrataj kilometroj, kio rezultigas loĝdenson de 318 loĝantoj/km². La teritorio havas komunan limon kun la najbaraj komunumoj kaj areoj Johannesberg, Karlstein am Main, Kahl am Main, Rodenbach, Freigericht kaj Mömbris.

Urbopartoj estas Alzenau, Albstadt [prononcu Alpŝtat], Hörstein [prononcu pli-malpli Herŝtajn], Kälberau [Kelba Raŭ], Michelbach [Miĥlbaĥ] kaj Wasserlos [Vasa Los].

Historio
--------

La urbo unuafoje skribe menciiĝis dum la jaro 950 sub la nomo *Wilmundsheim*. Dum la 12a jarcento la najbaraj lokoj *Wilmundsheim* kaj *Somborn* ekhavis la rajton decidi pri lokaj juraj konfliktoj. Inter 1395 kaj 1399 konstruiĝis la fortikaĵo Alzenau, laŭ decido de la episkopoj de Majenco *(Mainz)* cele al protekto de la regiono. Dum 1401 Wilmundsheim ricevis urbajn kaj merkatajn rajtojn. Ekde 1500 la urbo dum du jarcentoj estis komune regita de la episkopo de Mainz kaj la grafoj de Hanau. Dum 1740 la regiono dividiĝis kaj Alzenau komplete iĝis parto de la episkopejo Mainz. La urba blazono, kiu montras la radon de Mainz, ankoraŭ memorigas pri tiu tempo. Ekde 1816 la urbo apartenas al Bavario, kaj de 1862 estis centro de propra distrikto. Dum 1951 la loko, kies mezepoka urba statuso ne validis en moderna Bavario, denove estis proklamita urbo.

### Partneraj urboj

* Sint-Oedenrode (Nederlando)
* Pfaffstätten (Aŭstrio) (partnera komunumo de la urboparto *Hörstein*)
* Thaon-les-Vosges (Francio)

Ekonomio
--------

En Alzenau oni ne nur kultivas vinon (kiun dum la mezepoko la monaĥoj de Seligenstadt enkondukis en la regionon). Same en la urbo hejmas pluraj entreprenoj, grandparte el la elektronika industrio.

### Trafiko

Alzenau situas ĉe la autoŝoseo A 45, kiu gvidas al Aschaffenburg sudoriente kaj al centra Hesio kaj la regiono de Dortmund nordokcidente. Proksimas la aŭtoŝoseo A 3, kiu ligas al la ekonomia centro de Frankfurto ĉe Majno kaj ĉirkaŭaĵo okcidente, kaj al Würzburg kaj Nürnberg oriente. Fervoja linio konektas kun la komunumoj Kahl am Main kaj Hanau (de kie eblas pluvojaĝi per interurbaj trajnoj IC kaj ICE).

Vidindaĵoj
----------

* fortikaĵo *Burg Alzenau*
* baroka preĝejo "St. Justinus"
* kastelo *Maisenhausen* [Majznhaŭzn']
* pilgrima preĝejo Kälberau
* historiaj vitejoj
* kastelo *Schloss zu Wasserlos* (la nuna distrikta hospitalo)
* scienca promenejo *Solarparcours*
* panorama turo kaj gastejo sur monto '*Hahnenkamm*
* juda tombejo inter Hörstein kaj Wasserlos
* preĝejo de Hörstein, kies turo aĝas pli ol 1000 jarojn
* fortikaĵa bestotenejo *Randenburg*

Somere "arbara naĝejo" kaj lago *"Meerhof"* invitas al banado.

* Kategorio Alzenau en la Vikimedia Komunejo (Multrimedaj datumoj)

Eksteraj ligiloj
----------------

* paĝoj de la urbo, germanlingvaj
* komparaj bildoj malnovaj kaj modernaj pri Alzenau

|  |  |  |  |
| --- | --- | --- | --- |
| 

| v • d • rurbaj kaj neurbaj komunumoj en la distrikto Aschaffenburg |
| --- |
| Alzenau | Bessenbach | Blankenbach | Dammbach | Geiselbach | Glattbach | Goldbach | Großostheim | Haibach | Heigenbrücken | Heimbuchenthal | Heinrichsthal | Hösbach | Johannesberg | Kahl | Karlstein | Kleinkahl | Kleinostheim | Krombach | Laufach | Mainaschaff | Mespelbrunn | Mömbris | Rothenbuch | Sailauf | Schöllkrippen | Sommerkahl | Stockstadt | Waldaschaff | Weibersbrunn | Westerngrund | Wiesen | Blazono de la distrikto Aschaffenburg |

 |


|  |  |
| --- | --- |
| Bibliotekoj | * PeEnEo: 102065
* GND: 4001604-3
* LCCN: n92090299
* VIAF: 131493763
* BNF: 16155173w
 |